b'\n_START_ARTICLE_\nDonovan\n_START_SECTION_\nKarriere\n_START_PARAGRAPH_\nDonovan ble f\xc3\xb8rst kjent i England i 1964 etter sin opptreden i fjernsynshowet Ready Steady Go!. Gjennom sanger som \xc2\xabUniversal Soldier\xc2\xbb og \xc2\xabDonna, Donna\xc2\xbb vant han b\xc3\xa5de europeisk og amerikansk ber\xc3\xb8mmelse. Han fikk platekontakt med Pye Records, som koplet ham med plateprodusenten Mickie Most. Sammen sto de for en rekke millionselgere._NEWLINE_Donovan var p\xc3\xa5 ingen m\xc3\xa5te en tradisjonell visesanger, men beveget seg langt over i pop, rock og jazz. P\xc3\xa5 platene fikk han med seg Jeff Beck Group, Jimmy Page og John Paul Jones som seinere dannet Led Zeppelin, Danny Thompson fra Pentangle, Klaus Voormann fra Manfred Mann, Ronnie Wood fra The Small Faces og senere The Rolling Stones, Graham Nash fra Hollies og senere Crosby, Stills, Nash & Young, Chris Spedding, Jess Ed Davis, Peter Frampton fra The Herd og The Humble Pie, Henry McCullough fra The Wings, Jim Gordon, Jim Keltner, Nicky Hopkins m.fl._NEWLINE_I 1968 reiste Donovan til Rishikesh i India for \xc3\xa5 l\xc3\xa6re meditasjon av guruen Maharishi Mahesh Yogi sammen med The Beatles, Mike Love fra The Beach Boys, Mia Farrow m.fl.. Under oppholdet l\xc3\xa6rte han John Lennon og Paul McCartney ulike typer fingerspill, slik en kan h\xc3\xb8re et ypperlig eksempel p\xc3\xa5 i Lennons sang Julia p\xc3\xa5 The Beatles (White Album). I l\xc3\xb8pet av de ukene de tilbrakte i India komponerte Donovan blant annet \xc2\xabHurdy Gurdy Man\xc2\xbb, som George Harrison skrev flere strofer til. Harrisons strofer ble ikke brukt p\xc3\xa5 LP-en (ved samme navn). Det finnes imidlertid et seks minutter langt konsertopptak med Donovan p\xc3\xa5 platen Greatest Hits. Picture Disc, hvor han ogs\xc3\xa5 fremf\xc3\xb8rer de strofene som George Harrison forfattet. Oppholdet i India virket kunstnerisk forl\xc3\xb8sende b\xc3\xa5de p\xc3\xa5 Donovan og p\xc3\xa5 Lennon og McCartney, som alle kom til \xc3\xa5 komponere en masse nye sanger i hverandres selskap og under den rolige atmosf\xc3\xa6ren som tross alt hersket._NEWLINE_Donovan var tilstede under innspillingen av The Beatles\xe2\x80\x99 dobbelt-LP, The Beatles (White Album). Fra en pause i opptakene satte Paul McCartney og Donovan seg ned med hver sin akustiske gitar og spilte sanger for hverandre og sm\xc3\xa5pratet, mens John Lennon ga noen kommentarer fra kontrollrommet. Opptakene har blitt spredd b\xc3\xa5de p\xc3\xa5 LP og CD gjennom bootlegalbumet The Beatles. No. 3 Abbey Road NW8. H\xc3\xb6rwelte Stereophonie (1971). Paul spiller og synger deler av \xc2\xabHow Do You do\xc2\xbb, \xc2\xabBlackbird\xc2\xbb og \xc2\xabHeather\xc2\xbb, mens Donovan fremf\xc3\xb8rer \xc2\xabThe Unicorn\xc2\xbb, \xc2\xabMr. Wind\xc2\xbb, \xc2\xabThe Walrus & the Carpenter\xc2\xbb og \xc2\xabLand of Gisch\xc2\xbb._NEWLINE_Den doble CD-en Troubadour. The Definitive Collection 1964-1976 gir et representativt og godt tverrsnitt av Donovans repertoar i de periodene han frekventerte popbarometrene som listetopper. Donovan er stadig aktiv som artist, og h\xc3\xb8ster fremdeles gode anmeldelser for sine album. Hans forel\xc3\xb8pig siste album, Beat Caf\xc3\xa9, ble utgitt i 2004 til str\xc3\xa5lende kritikker i alle de store musikkmagasinene.'